**ZAVRŠNI IZVEŠTAJ O MISIJI ZA „NE-KLJUČNE“ EKSPERTE**

**Naziv projekta:** Policy and Legal Advice Center /*Pravni i politički savetodavni centar – PLAC*/

EuropeAid/131430/C/SER/RS

|  |  |
| --- | --- |
| **Izvođač:** | DMI u konzorcijumu sa Altair Asesores, Hulla&Co.Human Dynamics, INCOM i European Consulting Group |
| **Angažman:** | poglavlje 3 pravnih tekovina EU – advokati |
| **NK ekspert:** | Jonathan Goldsmith |
| **Misija:** | januar - april 2016. |
| **Mesto:** | Beograd, Srbija |

22. april 2016.

1. **Rezime**

Angažman je započet kao zadatak tehničke prirode sa ciljem pružanja saveta Ministarstvu pravde u oblasti harmonizacije zakonodavstva koje se odnosi na advokate sa pravnim tekovinama EU (*acquis*), ali se ubrzo javila potreba za suočavanjem sa određenim političkim tenzijama unutar srpske advokature. Delom i zbog navedenog, tokom angažmana se ukazala potreba za postizanjem dodatnih rezultata, poput informisanja zainteresovanih strana putem seminara o uticaju pravnih tekovina EU na advokaturu, te izrade dokumenta o dobroj praksi koju će Advokatska komora Srbije slediti u budućnosti.

1. **Uvod**

Ekspert je angažovan na period od 25 radnih dana radi savetovanja korisnika, Ministarstva pravde, o pitanjima harmonizacije zakonodavstva koje se odnosi na advokate sa pravnim tekovinama EU. Misija je počela sastankom održanim 18. januara 2016. godine u Ministarstvu pravde, kome je prisustvovala i Advokatska komora Srbije (AKS). Prethodno su se javljale teškoće u odnosima između Ministarstva i Komore, što je dovelo do štrajka advokata na nivou cele države. Budući da su mnogi advokati nezadovoljni promenama koje bi mogle zadesiti advokaturu sa pristupanjem Srbije EU, Ministarstvo se zalagalo da AKS, kao jedna od ključnih zainteresovanih strana, bude redovno obaveštena o procesu harmonizacije.

Bilo je potrebno analizirati i dati komentare na sledeća četiri dokumenta i eventualno predložiti njihove izmene kako bi se uskladili sa pravnim tekovinama EU:

1. Zakon o advokaturi
2. Statut Advokatske komore Srbije
3. Kodeks profesionalne etike advokata i
4. Zakon o pravosudnom ispitu.

Ekspert je imao sledeće projektne zadatke:

1. Izrada predloga relevantnih odredaba Zakona o advokaturi i predloga relevantnih izmena Statuta AKS;
2. Izrada predloga relevantnih odredaba Zakona o pravosudnom ispitu;
3. Izrada radne verzije analize i preporukâ za nezakonodavne mere koje su neophodne za implementaciju konkretnih kriterijuma sadržanih u odredbama predmetnih direktiva;

Ministarstvo, projekat PLAC i ekspert su se takođe dogovorili da se ulože napori za bolje informisanje srpske advokature o pitanjima koja će na nju verovatno uticati po pristupanju Srbije EU, te su u tu svrhu organizovani informativni sastanci i završni seminar (videti dalje u tekstu).

1. **Aktivnosti realizovane tokom misije**

Radi obezbeđivanja pomoći u radu i postupanja u skladu sa instrukcijama korisnika (Ministarstva pravde) da se AKS obaveštava o razvoju situacije, ekspert se u svim fazama rada konsultovao sa manjom neformalnom radnom grupom koju su činili:

* Ivana Ninčić, konsultant u Ministarstvu pravde zadužena za ovaj projekat
* Svetlana Vekić, generalni sekretar AKS
* Miloš Kuzman, advokat, ekspert za pravo EU iz AKS.

U cilju obaveštavanja zainteresovanih strana o pitanjima koja će verovatno biti od uticaja na advokaturu po pristupanju EU, ekspert je 11. februara 2016. godine posetio i Advokatsku komoru Vojvodine i razgovarao o svom radu sa grupom od oko 60 advokata, te je sa istim ciljem 12. februara održao seminar u AKS. Nakon održanog seminara Advokatskoj komori Vojvodine (AKV) upućen je poziv da pošalje predstavnika u navedenu neformalnu radnu grupu; isti poziv upućen je i svim advokatskim komorama u sastavu AKS, ali ova inicijativa nije urodila plodom.

Realizovane su sledeće ključne aktivnosti:

* inicijalni sastanak sa Ministarstvom pravde i AKS održan je 18. januara 2016. (naveden ranije u tekstu);
* analizirana su gorenavedena četiri osnovna dokumenta i u njih su dodati komentari i predlozi izmena;
* 11. februara 2016. održan je informativni sastanak sa advokatima iz AKV (naveden ranije u tekstu);
* 12. februara 2016. održan je informativni sastanak sa AKS (naveden ranije u tekstu);
* obavljane su česte konsultacije sa navedenom neformalnom radnom grupom, kako putem elektronske pošte tako i na pojedinačnim sastancima;
* održan je završni seminar u AKS u cilju razmatranja problema koji se javljaju i predloženih problema, na kome je učestvovalo 40 advokata;
* pripremljen je dokument koji sadrži primere najbolje prakse i preporuke za izgradnju kapaciteta AKS u skladu sa evropskim standardima.

1. **Opis rezultata**

Rezultati su naznačeni u prethodno opisanim Projektnim zadacima i obuhvatali su sledeće:

* davanje komentara i odgovarajućih predloga za izmenu sva četiri prethodno nabrojana dokumenta u cilju njihovog usklađivanja sa pravnim tekovinama EU (tri dokumenta ispunjavaju kriterijume iz stavke a) i b) Projektnih zadataka, dok četvrti dokument - dodatni nezakonodavni dokument - Kodeks profesionalne etike advokata, potpada pod stavku c) Projektnih zadataka);
* izrada dokumenta u kome se opisuje dobra praksa koju treba da sledi AKS radi usklađivanja sa evropskim standardima i ciljevima, uključujući komentare o kapacitetima i organizaciji komore (što potpada pod stavku c) Projektnih zadataka);
* održavanje radionice sa srpskim advokatima 19. aprila 2016. godine sa ciljem diskutovanja o pitanjima koja su se javila tokom misije i predloženim rešenjima (što izlazi iz okvira Projektnih zadataka i dogovoreno je između Ministarstva, projekta PLAC i eksperta).
* realizovane aktivnosti i rezultati doprinose postizanju sva tri cilja projekta PLAC.

1. **Najvažniji nalazi**

Najvažniji nalazi ukazuju na potrebu da se relevantni propisi Srbije i advokatska praksa promene u sledećim bitnim aspektima:

* potrebno je osnovati upisnik za registrovanje advokata iz EU koji dolaze u Srbiju da se u njoj trajno bave advokaturom u skladu sa Direktivom o poslovnom nastanjivanju advokata (98/5/EZ);
* uslovi za ulazak u profesiju i svakodnevno bavljenje advokaturom su za srpske advokate striktniji od uslova koje je dopušteno nametati advokatima iz EU koji se u drugoj državi poslovno nastanjuju po osnovu Direktive 98/5/EZ, što znači da će morati da se uspostavi poseban režim za takve advokate iz EU; stoga bi trebalo razmotriti pitanje da li srpske vlasti i AKS žele da u budućnosti imaju režim koji domaćim advokatima nameće veća ograničenja;
* biće potrebno izmeniti propise koji se tiču advokatske tarife budući da će tarifa koju usvaja komora verovatno biti u suprotnosti sa pravom konkurencije EU;
* biće potrebno liberalizovati pravila o reklamiranju kako bi se uskladila sa Direktivom o uslugama (2006/36/EZ) i Direktivom o elektronskoj trgovini (2001/31/EZ);
* pravilo o jednoj kancelariji ne može da se primenjuje na advokate iz EU, niti na srpske advokate koji žele da se poslovno nastane u drugoj državi članici EU; od nadležnih organa će se očekivati da preispitaju primenu ovog pravila u skladu sa Direktivom o uslugama (2006/36/EZ);
* biće potrebno da se nadležni organi opredele ili za test osposobljenosti ili za period prilagođavanja u pogledu advokata iz EU koji žele da steknu stručni naziv koji se koristi u Srbiji, u skladu sa Direktivom o stručnim kvalifikacijama (2005/36/EZ).

1. **Najvažniji rezultati**

Najvažniji rezultati postignuti tokom misije su:

* izrada komentara i predloga izmena za četiri navedena dokumenta radi njihovog usklađivanja sa pravnim tekovinama EU;
* održavanje seminara o navedenim pitanjima sa srpskim advokatima, a naročito završnog seminara 19. aprila 2016. godine, kome je prisustvovalo 40 advokata;
* izrada dokumenta u kome se opisuje dobra praksa koju treba da sledi AKS radi usklađivanja sa evropskim standardima i ciljevima, uključujući komentare o kapacitetima i organizaciji Komore;
* pružanje obaveštenja o tome kakav će uticaj imati pravne tekovine EU na advokaturu u Srbiji.

1. **Uočeni izazovi**

Ekspert se susreo sa sledećim izazovima (koje je, koliko je to bilo moguće, uspešno savladavao):

* između vlade i AKS postoje dugotrajne tenzije, a povremeno je bilo potrebno isticati da je korisnik ovog projekta vlada, a ne Komora;
* između nacionalne i regionalnih komora postoje nesuglasice u pogledu obima njihovih ovlašćenja, sa kojima je ekspert morao da se izbori;
* među srpskim advokatima postoji značajna doza skepticizma u pogledu opravdanosti pojedinih pravnih tekovina EU, a naročito po pitanju da li pravne usluge treba tretirati kao svake druge usluge (ili bi ih trebalo izuzeti iz domašaja npr. Direktive o uslugama 2006/36/EZ).

1. **Sugestije za unapređenje budućih aktivnosti**

Bolja obaveštenost o uticaju pravnih tekovina EU na advokaturu u Srbiji ispostavila se kao ključni ishod misije, iako nije konkretno navedena u Projektnim zadacima. Kao segment budućih projektnih zadataka za slične inicijative treba uzeti u obzir planiranje seminara i javnih rasprava sa licima na koja će uticati promene do kojih će doći pristupanjem Srbije EU.

1. **Pouke**

Usled nedavnih događaja i trenutnih odnosa između AKS i komora u njenom sastavu, kao i odnosa između AKS i vlade, u pojedinim momentima ovog angažmana trebalo je izaći na kraj sa rastućim tenzijama. Isto tako, trebalo se suočiti sa negativnim reakcijama mnogih pripadnika advokatske profesije na pojedine aspekte pravnih tekovina EU.

**Prilozi (ukoliko ih ima)**

Prilog I Predlog relevantnih odredaba Zakona o advokaturi

Prilog II Predlog relevantnih izmena Statuta AKS

Prilog III Predlog relevantnih odredaba Zakona o pravosudnom ispitu

Prilog IV Radna verzija analize i preporuka za nezakonodavne mere koje su neophodne za implementaciju konkretnih kriterijuma sadržanih u odredbama predmetnih direktiva - Kodeks profesionalne etike advokata

Prilog V Radna verzija analize i preporuka za nezakonodavne mere koje su neophodne za implementaciju konkretnih kriterijuma sadržanih u odredbama predmetnih – Dokument o dobroj praksi.

Potpis NK eksperta *potpis/datum*: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Odobrava vođa tima *potpis/datum*: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_